text: Politi om tæt tåge: Bilister skal holde god afstand
  25 februar 2019 kl. 05.05
  Tågen har lagt sig over landsdelen og giver udfordringer for trafikanterne. Syd- og Sønderjyllands Politi opfordrer til forsigtig kørsel mandag morgen.
  En mandag morgen, hvor både tæt tåge og nogle steder havgus kan påvirke trafikken i landsdelen. Syd- og Sønderjyllands Politi har tidligt mandag morgen ingen meldinger om alvorlige trafikuheld. Indtil videre kan vagtchefen kun fortælle om en enkelt uheldig bilist ved Haderslev, der - formentlig på grund af ganske ringe sigtbarhed - kørte lige igennem et helleanlæg. Bilisten slap dog med forskrækkelsen og en bil, som skal en tur på værksted.
  Varslet fra meteorologerne hos DMI er en såkaldt kategori 1 og lyder på tæt tåge mange steder med sigtbarhed under 100 meter. Varslet for tæt tåge gælder indtil videre til kl. 10 mandag formiddag, men kan blive forlænget.
  DMI varsel om tæt tåge : https://t.co/7kpLEKVvuL pic.twitter.com/7vl9SR43y9
  
  